b'\n_START_ARTICLE_\nIzsiljevanje\n_START_PARAGRAPH_\nIzsiljevanje je dejanje, ki \xc5\xbertev prisili, da kaj stori ali opusti v svojo ali tujo \xc5\xa1kodo. Izsiljevanja pogosto ostanejo prikrita in nekaznovana, ker je \xc5\xbertev iz strahu storila, kar je od nje zahteval izsiljevalec in zadeve ni prijavila._NEWLINE_Izsiljevanja pogosto potekajo preko izsiljevalnih pisem, ki jih storilec pusti \xc5\xbertvi ali ji ga po\xc5\xa1lje preko po\xc5\xa1te. Po navadi gre pri tem za pisma v katerih zahteva premo\xc5\xbeenjsko korist ali pa od \xc5\xbertve zahteva, da \xc4\x8desa ne stori ali ne objavi. Pojavljajo se tudi izsiljevanja v katerih storilec v zameno, da on ne bo razkril dolo\xc4\x8denih podatkov, zahteva pla\xc4\x8dilo ali kak\xc5\xa1no druga\xc4\x8dno uslugo.\n_START_SECTION_\nZakonska opredelitev\n_START_PARAGRAPH_\n218. \xc4\x8dlen Kazenskega zakonika Republike Slovenije pravi o izsiljevanju naslednje:_NEWLINE_(1) Kdor z namenom, da bi sebi ali komu drugemu pridobil protipravno premo\xc5\xbeenjsko korist, s silo ali resno gro\xc5\xbenjo koga prisili, da kaj stori ali opusti v \xc5\xa1kodo svojega ali tujega premo\xc5\xbeenja ali kdor na tak\xc5\xa1en na\xc4\x8din izterja dolg, se kaznuje z zaporom do petih let._NEWLINE_(2) Enako se kaznuje kdor z namenom, da bi sebi ali komu drugemu pridobil protipravno premo\xc5\xbeenjsko korist, komu zagrozi, da bo o njem ali o njegovih bli\xc5\xbenjih odkril kaj, kar bi \xc5\xa1kodovalo njihovi \xc4\x8dasti ali dobremu imenu, in ga s tem prisili, da v \xc5\xa1kodo svojega ali tujega premo\xc5\xbeenja kaj stori ali opusti ali kdor na tak\xc5\xa1en na\xc4\x8din izterja dolg._NEWLINE_(3) \xc4\x8ce dejanje iz prvega ali drugega odstavka tega \xc4\x8dlena stori dvoje ali ve\xc4\x8d oseb ali \xc4\x8de je storjeno z uporabo oro\xc5\xbeja ali nevarnega orodja ali na posebej surov in poni\xc5\xbeevalen na\xc4\x8din, se storilec kaznuje z zaporom od enega do osmih let.'